Juanita terug met splinternuwe enkelsnitEen van Afrikaans se musieklieflinge, Juanita du Plessis, het bykans vyf jaar gelede laas ŉ kommersiële album uitgebring. Dié geliefde sangeres en liedjieskrywer se nuutste enkelsnit, “Maak dit los!”, is Donderdag bekendgestel. Du Plessis, wat dié snit saam met haar dogter, Franja, geskryf het, sê aan Maroela Media sy wou doelbewus “Maak dit los!” vir die somervakansie uitreik. “Dit is ŉ goedvoel-liedjie met ŉ vinnige tempo wat enige partytjie aan die gang kan kry,” sê Du Plessis. “Hierdie tyd van die jaar wil mense net ontspan en ŉ lekker tyd hê en dié liedjie sal dit vir hulle kan bied.” Du Plessis se nuwe album, Dis Tyd, word vroeg in 2020 uitgereik. Volgens Du Plessis het sy en Franja ŉ hele paar snitte op dié lankverwagte album saam geskryf. “Ek behartig meestal die lirieke van my liedjies, terwyl my dogter my help met die melodieë.” Dis Tyd simboliseer ŉ nuwe seisoen in Du Plessis se lewe. “Ek is verskriklik opgewonde om nuwe musiek vir die mense te bring. Ek is reg vir nuwe dinge en ŉ nuwe vertoning op die pad.” Die musiekvideo vir “Maak dit los!” is in Pretoria geskiet deur die bekende videograaf Christiaan Wolf. “Die teikenmark van my musiek is oud en jonk en daarom wou ek graag ŉ musiekvideo maak waarby mense van alle ouderdomme aanklank sal vind. Die musiekvideo beeld ŉ groot partytjie by ŉ huis uit, waar mense van verskillende agtergronde en ouderdomme ŉ lekker tyd het,” sê sy. “Die video is vol energie en glimlagte. Ek glo almal sal die video kan geniet en daarmee kan identifiseer.” “Maak dit los!” is op alle digitale platforms beskikbaar vir aankope. Die musiekvideo sal Donderdag om 19:00 op YouTube beskikbaar wees.